«Жітіқара ауданы әкімдігінің білім бөлімі» ММ

«№10 орта мектеп» КММ

Қойылым **«Ел бірлігі»**

Ілияс Есенберлиннің

«Көшпенділер» трилогиясынан үзінді

Әзірлеуші: қазақ тілі мен әдебиеті мұғалімі

 Жиналинова Ботагөз Төлегенқызы

2020 жылы

**Қойылым «Ел бірлігі»**

**Ілияс Есенберлиннің «Көшпенділер» трилогиясынан үзінді**

**Қатысушылары:**

Автор –

Жәнібек хан –

Керей сұлтан –

Бұрындық сұлтан –

Қасым сұлтан –

Қотан жырау –

Қазтуған жырау –

Асан Қайғы жырау –

Нөкерлер –

**Автор**: *Осы күннен бастап сыңсыған қалың ел, малдың күйіне қарай, асықпай көшіп отырған. Бір аптадай өткен шақта Жәнібек пен Керей өздерінің он бес ұл, жеті немере, көптеген аға-інілерін жинаған. Жәнібек жолай «Қызыл жыңғылдан» өтіп бара жатқанда жігіттеріне кестіріп алған жуандығы қамшы сабындай бір құшақ қызыл күрең тобылғыны алдына қойып, үлкен баласы Әдік төре мен Керейдің тұңғышы Бұрындыққа:*

**Жәнібек:** - Алдарыңдағы тобылғыдан бір-бірден алыңдар.

*Олар алады.*

**Жәнібек:** - Енді сындырыңдар.

*Олар қолдарындағы тобылғыларын шытыр-шытыр сындырған.*

**Жәнібек:** - Енді үшеуден алып сындырыңдар.

*Олар үш тобылғыдан алып бәлендей күш жұмсамай бұл жолы да сындырған.*

**Жәнібек:** - Енді бесеуден алып сындырыңдар.

*Олар бес-бестен тобылғыны алып, әжептәуір күш жұмсап сындырған.*

**Жәнібек:** - Енді сегізден алып сындырып көріңдер*.*

*Әдік пен Бұрындық тобылғыны сегізден алған.Тізелеріне де салған, табандарына да салған, маңдайларынан сорғалап тер де аққан, әйтеуір қиналып барып, балуан тұлғалы қос арлан әзер дегенде сындарған.*

**Жәнібек сәл күлімсіреп:** *-* Ендіоннан алып сындырып көріңдер.

*Сындыра алмайтындарын білсе де, Әдік пен Бұрындық тобылғыны оннан алған. Сындырмақ боп әрі-бері мықшыңдап көрген. Күштерінің жетпейтінін білген соң тобылғыларын лақтырып жіберген.*

**Бұрындық:** - Құрып қалғыр, болатын емес.

*Жәнібек үндемей сәл ойланып отырған да:*

**Жәнібек: -** Міне, ел бірлігі деген осы. Жалғыз адамды жау алады. Ал көп біріксе ешкім де жеңе алмайды. Көп қорқытады. Терең батырады. Егер екі қолдың он саусағындай қазақтың бар рулары қос жұдырық боп түйілсе, қандай жауына болса да қауіпті күш.

**Бұрындық :** - басқа рулар қайда қалады? – мысалы найзасының ұшы алтын Алшын...

**Жәнібек:** - Алыстағы ағайын өзі шешсін өз тағдырын. Еш уақытта да хан мен билердің бірігуімен ғана хандық құрылмаған. Орда шаңырағын халық көтерген. Қазақ елі егін еккен отырықшы жұрт емес. Бар шаруашылығы мал өсіру. Мұндай көшпелі елдің халқы-рулары. Олардың көсемдері – батыр, билері болғаныменен, дені жай шаруа, кедейлер.

**Керей:** - Жәнібек сұлтанның ойы, ісін сәтті ету үшін, осы қара халықты өз жағына көбірек тарту. Қазір ол соның жолын іздеп отыр.

**Бұрындық:** - Жақсы. – Алшынды қоя тұралық. Сонда борышымыз не болмақ?

*(Жәнібек Бұрындыққа ойлана қарады да.)*

Жәнібек: - Түсінсең, борышыңды өзің айт. Тісі шыққан балаға шайнап берген жем ас болмайды.

**Бұрындық:** - Білмеймін. Бізге ергісі келмейтін руларды шабамыз ба, қайтеміз...

(Тұңғышының ойланбай айтқан сөзінен намыстанып қалса да, оның тез шамданатын мінезін еске алып, сөзге сараң Керей**)**

**Керей:** - Ұлым, ел шабуға асықпа.

**Жәнібек:** - Қасымжан, сен бірдеме демексің бе?

**Қасым : -** Иә, көке, рұқсат етсеңіз, бірер ауыз кеңесімді мен де берейін деп едім.

**Жәнібек:** -Айт, рұқсат.

**Қасым:** - Өзіміз әне, шабыламыз, міне шабыламыз деп келе жатып, біреуді шабамыз деуіміз ағаттық болар. Және, көке, өзіңіз айттыңыз ғой, ағайын күшіңді көрсе сыйлайды деп...

**Жәнібек:** - Сөйле, сөйле.

**Қасым: -** Сөйлесем, жалғастырайын. Біз Моғолстан мен Түркістан шекарасына қашқан ел тәрізді емес, көшкен ел тәрізді болып баруымыз керек. Жағатай ұрпақтары да, Сайбан, Ақсақ Темір ұрпақтары да ел екенімізді көрсін. Және қалай болса солай шұбыра көшкен ел екенімізді емес, дос болса дос бола алатын, қас болса қас бола алатын жаужүрек қауым екенімізді байқасын. Ермей қалған, не еру- ермеуін білмей отырған жұртқа тарауымыз абзал. «Бізге еріңдер, бірігп ел болып, қазақтың Ақ Ордасының туын қайта көтерелік» деуіміз керек. Қара халық соңымыздан неғұрлым көп ерсе, соғұрлым ісіміздің сәтті болар айқын.

**Жәнібек:** - Дұрыс айтасың, балам. Соңымыздан жұрт көп ерсе, халықтың тілегіне біздің тілегіміз сай келгені. Онда ісіміздің игілікті болуы хақ.

**Керей:** - Елдің елдігін, ердің ерлігін көрсететін заман енді туды. Өзің күшті болсаң, өзгемен көшің қатарлассын.

**Қасым:** - Ал күшті болу үшін, енді қазақ біржолата руға бөлініп бытырап жүруді тыйып, айбынды мемлекетке айналуы керек.

**Жәнібек**: - Ал жеке мемлекет болу үшін, ел бірлігінен басқа жауың сескенетін әскерің мен халқыңның мұң-мұқтажын, керегін қамтамасыз ететін, өзге жұртпен байланыс жасайтын кәсіпорындары, сауда – саттық жүргізетін шаһарлар керек.

**Керей:** - Қазақ руларына керек шай, қант, мата, ыдыс-аяқ, қазан-ошақ, - бәрін Үндістан, Қытай, Иран саудагерлерінен алып, Шығыспен сауда жүргізуіміз орынды болар.

**Қасым:** - Ел бірлігін күшейтіп, ру-ру боп жүрген ағайындас жұртты қазақ деген бір елі етіп, жан- жағындағы қанды көз жаулары бесігінде жатқанда қыршынынан қиып құртып кетпес үшін, айбарлы атты әскер құру керек..

*Осы жерде даладан бір нөкер келіп, Жәнібек ханға асан Қайғы, Қазтуған, Қотан жыраулардың келуін айтады.*

**Нөкер:** - Уа, тақсыр, жақсы хабар әкелдім. Асан Қайғы мен Қазтуған, Қотан жырауларымыз келді.

**Жәнібек:** - Жұртының тамырының қалай соғатынын және оның көңіл-күйін, мұң- мұқтажын бұлардан артық айтып беретін тірі пенде жоқ. Ақын - ел құлағы, ел көзі, ел жүрегі.

 (*Жәнібек хан нөкерлерімен таяу келіп қол қусырып иіліп сәлем берді.)*

**Жәнібек:** - Армысың, Асан ата?

**Асан Қайғы:** - Барсың ба, жарқыным?

**Жәнібек:** - Жол болсын, қария. Алыстан келесіз бе?

**Асан Қайғы:** - Ақсираққа жақын, ақсақалға алыс жерден келемін, жарқыным. Бабам Майқы би көш салған Алатаудың қойнауындағы, гүл-бақшасы жайнаған, бұлбұл құсы сайраған Алмалықтан шыққан бетім бар...

**Керей:** - Ә - ә ... Құтты қоныстан аттанған екенсіз ғой.

**Асан Қайғы**: - Қызыл түлкіге қызыққан қыранға алты күндік атырап әудем жерден жақын.

**Жәнібек:** - Рас, Жетісу өңірі жердің қызыл түлкісі.

**Керей:** - Айыбы-ажары. Сол себептен де Сойқын Сайдан Шығыстың әп жыланы әлсін басын сумаңдай көрсетіп жатқан жоқ па?

**Асан Қайғы**: - Тірі қалғың келсе, елің күшті болсын.

**Жәнібек**:- Елім қайтсе де күшті болады!

**Асан Қайғы:** - Арманына жеткен ел күшті болады.

**Жәнібек:** - Қандай арманды айтасыз?

**Асан Қайғы:** - Жерұйық деген халқының арманын айтамын. Алтын Ордаңды сол Жетісудағы Алмалыққа тіккеніңде қой үстіне боз торғай жұмыртқалар заман орнайды. Біз жетпегенмен оған біздің ұрпағымыз жетеді.

*Жәнібек езу тартты.*

**Керей:** - Бірақ оған шейін Әбілқайырдың көк бөрілері бізді талап қан етпек қой. **Асан Қайғы:-** Дұрыс айтасың, жарқыным, қазіргі заман әлі жеткеннің заманы. Жолай Ахмет Қожаның мешітіне құран оқып шығайын деп Яссыға бұрылып едім, Әбілқайыр ханның әмірімен істелген бір қиянатты көрдім.

**Керей:** - қандай қиянат?

**Асан Қайғы:** -Хакім Мұхамед – Мазид тархан Яссыға керуен тартып келген қазақ саудагерлерінің малын тартып алып, өздерін құмға қуып салыпты.

**Жәнібек:** - Бұнысы Әбілқайырдың Түркістан жеріне қазақ саудагерлері келмесін дегені ғой.

**Асан Қайғы:** - Иә ...

*Бағанадан бері үндемей отырған қарға бойлы Қазтуған оқыс қимылданып ханға қарады.*

**Қазтуған:** - Сонда қара қазақ жейделік қарбаспен кебіндік бөзді қайдан алады?

*Жайшылықққта сырға тұйық Жәнібек, қазақ саудагерлеріне істеген Әбілқайырр қорлығы жанына батып кетті ме, өзін-өзі ұстай алмай.*

**Жәнібек:** - Түркістаннан аламыз. Алдымен Түркістанның өзін аламыз!

**Асан Қайғы: -** Шырағым Жәнібек! Бабаң Орысханның ақылы саған қонды ма беп едім, адаспаған екенмін. Әбілқайырдан айырылғаныңа қарсы болмасам да, шуға көшемін дегеніңді ұнатпағам. Енді қанып отырмын, ойың алыста жатыр екен... Әрине қазақ енді шаһарсыз күн көре алмайды. Бұқардың мейізі мен Ташкенттің науаты қазақ сорлының да аузының дәмін енгізгендей. Бірақ Әбіқайыр саған оп-оңай Түркістанды бере ме ? күшің жетіп тұрып қан төккеннен, күшің жетпей жатып қан төккеннің күнәсі ауыр.

Жәнібек: - Мен қан төгейін деп отырмын ба? Түркістан – ата қонысым. Түбі қан төкпей бітіспейтін болсақ, амалымыз не? Биыл күшім аз, ал келесі жылы көреміз.